b'\n_START_ARTICLE_\nRimini (pokrajina)\n_START_SECTION_\nNaravne zanimivosti\n_START_PARAGRAPH_\nPokrajina zavzema ju\xc5\xbeni del Jadranske obale de\xc5\xbeele Emilija - Romanja. Je krajni del nekdanjega ogromnega mo\xc4\x8dvirja, ki se je raztezalo na zahodnih obalah zgornjega Jadranskega morja vse do Bene\xc5\xa1ke lagune. Medtem ko je ve\xc4\x8dino tega mo\xc4\x8dvirja pripisati izlivu reke Pad, je pokrajino Rimini - predvsem samo mesto Rimini - obdobno poplavljala reka Marecchia. To je ve\xc4\x8dji hudournik, ki je poleti ve\xc4\x8dkrat popolnoma suh, a jeseni dose\xc5\xbee do 1200 m\xc2\xb3/sek. donosa. \xc5\xa0ele v preteklih desetletjih je bil re\xc4\x8dni izliv preusmerjen in zemlji\xc5\xa1\xc4\x8de bonificirano. Reka se sedaj izliva v morje preko umetnega kanala, na katerem se je razvilo turisti\xc4\x8dno pristani\xc5\xa1\xc4\x8de. Biv\xc5\xa1e pore\xc4\x8dje je bilo izsu\xc5\xa1eno in je danes mestni park._NEWLINE_Za\xc5\xa1\xc4\x8diteno podro\xc4\x8dje v pokrajini je Naravni rezervat Onferno (Riserva naturale orientata di Onferno)\n_START_SECTION_\nZgodovinske zanimivosti\n_START_PARAGRAPH_\nV pokrajini Rimini so bili od nekdaj prisotni Judje v velikem \xc5\xa1tevilu. Omenjajo se \xc5\xbee leta 1015, ko jim je bilo dovoljeno pobiranje mitnine ob vstopu v pristani\xc5\xa1\xc4\x8de. V \xc5\xa1tirinajstem stoletju so imeli \xc5\xbee dobro organizirano mre\xc5\xbeo posojilnic v vsej de\xc5\xbeeli. Leta 1429 je umrl njihov pokrovitelj Carlo Malatesti in prebivalci mesta Rimini so napadli in oropali Judovske banke. Pape\xc5\xbe Evgen IV. je leta 1432 dolo\xc4\x8dil, da morajo Judje nositi "viden znak" svoje pripadnosti. Iz leta 1489 je zakon o obdav\xc4\x8denju Judov za obrambo mesta pred Turki. Leta 1515 je mestna uprava dolo\xc4\x8dila, da je razpoznavni znak judovstva rumeno pokrivalo za mo\xc5\xa1ke in rumena ruta za \xc5\xbeenske. Leta 1548 je bilo Judom prepovedano bivanje izven dolo\xc4\x8denega rajona, kar je bilo potrjeno \xc4\x8dez sedem let s pape\xc5\xbeevo bulo, ki je uvedla pojem geta v vsej dr\xc5\xbeavi. Mesto Rimini je takoj zaprlo svoj geto z \xc5\xbeeleznimi vrati in s prepovedjo bivanja za kristjane. Toda ljudska vstaja je \xc5\xbee leta 1615 podrla vrata in s silo izgnala vse Jude. V mestnih kronikah se za celo stoletje ve\xc4\x8d ne omenjajo.'